Uredba Sveta št. 2146/68

z dne 20. decembra 1968

o spremembi Uredbe št. 136/66/EGS o vzpostavitvi skupne ureditve trga za olja in masti

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti člena 43 Pogodbe,

ob upoštevanju predloga Komisije,

ob upoštevanju mnenja Evropskega parlamenta [1],

ker naj se postopek za določitev enotnih cen za olja in masti za Skupnost uskladi s predvidenim postopkom v drugih sektorjih, ki imajo skupni sistem cen;

ker je nemogoče, da bi uvozniki in izvozniki v Skupnosti ob sklepanju pogodb poznali lastno ceno proizvoda, če ni sistema za vnaprejšnjo določitev prelevmana za oljčno olje; ker to lahko otežuje običajno preskrbo z oljem v Skupnosti; ker je zato treba predvideti možnost vnaprejšnje določitve prelevmana za oljčno olje;

ker je treba izrecno predvideti možnost vnaprejšnje določitve izvoznega nadomestila za oljčno olje in oljnice;

ker člen 35 Uredbe št. 136/66/EGS [2] zagotavlja, da se opisi in opredelitve oljčnega olja, opisani v Prilogi navedene uredbe, uporabljajo za trgovino v Skupnosti in trgovino s tretjimi državami, razen za izvoz v te države; ker se je pokazalo za primerno, da ti opisi in opredelitve veljajo tudi za izvoz v tretje države,

SPREJEL NASLEDNJO UREDBO:

Člen 1

"Vsako leto pred 1. avgustom se za Skupnost določijo proizvodna ciljna cena, tržna ciljna cena in intervencijska cena za oljčno olje skladno s postopkom, določenim v členu 43(2) Pogodbe.

Svet skladno s postopkom glasovanja iz člena 43(2) Pogodbe na predlog Komisije določi vsako leto pred 1. oktobrom cenovni prag za oljčno olje v Skupnosti."

Člen 2

"1. Prelevman, ki se uporabi za uvoz, je prelevman, ki velja na dan uvoza.

Za uvoz proizvodov, navedenih v členu 1(2)(c), se prelevman lahko določi vnaprej na zahtevo zadevne stranke v okviru predpisov, ki jih sprejme Svet na predlog Komisije skladno s postopkom glasovanja iz člena 43(2) Pogodbe.

2. Podrobna pravila za uporabo tega člena se sprejmejo skladno s postopkom, določenim v členu 38."

Člen 3

"2. Svet na predlog Komisije in v skladu s postopkom glasovanja, določenim v členu 43(2) Pogodbe, sprejme splošna pravila o ukrepih, obravnavanih v tem členu, in zlasti pravila za odobritev nadomestila, zaračunavanje prelevmana, določitev zneska nadomestila in prelevmana ter, kjer je primerno, za vnaprejšnjo določitev nadomestila.

3. Podrobna pravila za izvajanje tega člena se sprejmejo skladno s postopki, določenimi v členu 38."

Člen 4

"1. Pred 1. avgustom vsakega leta se določita ciljna cena za Skupnost in osnovna intervencijska cena za vsako vrsto oljnic.

Ob upoštevanju določb člena 25 te cene ostanejo veljavne čez vse tržno leto, ki se začne v naslednjem koledarskem letu. Nanašajo se na standardno kakovost in se določijo na stopnji trženja na debelo brez davkov.

Cene iz prvega pododstavka, intervencijski center, za katerega je izračunana osnovna intervencijska cena, in standardno kakovost določi Svet v skladu s postopkom, določenim v členu 43(2) Pogodbe.

Datume, s katerimi se vsako tržno leto začne in konča, določi Svet na predlog Komisije v skladu s postopkom glasovanja, določenim v členu 43(2) Pogodbe."

Člen 5

"2. Svet na predlog Komisije in skladno s postopkom glasovanja, določenim v členu 43(2) Pogodbe, sprejme splošna pravila za odobritev nadomestila, za določitev zneska nadomestila in, kjer je primerno, za vnaprejšnjo določitev nadomestila.

3. Podrobna pravila za uporabo tega člena se sprejmejo v skladu s postopkom, določenim v členu 38."

Člen 6

"Brez poseganja v uskladitev zakonodaje o oljčnem olju za prehrano ljudi sprejmejo države članice za trgovino v Skupnosti in trgovino s tretjimi državami poimenovanja in opredelitve za oljčno olje iz Priloge k tej uredbi."

Člen 7

"Člen 42a

Splošni predpisi za interpretacijo enotne carinske tarife in posebni predpisi za njeno uporabo se uporabljajo za tarifno uvrstitev proizvodov iz te uredbe; carinska nomenklatura, ki izhaja iz uporabe te uredbe, se vključi v skupno carinsko tarifo."

Člen 8

Ta uredba začne veljati tretji dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 20. decembra 1968

Za Svet

Predsednik

V. Lattanzio

[1] UL C 108, 19.10.1968, str. 46.

[2] UL 172, 30.9.1966, str. 3025/66.

--------------------------------------------------